Komisijos reglamentas (EB) Nr. 2244/2002
2002 m. gruodžio 16 d.
iš dalies keičiantis Reglamentą (EB) Nr. 1622/2000 dėl vyno rūgšties naudojimo vyno produktuose
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo [1] su paskutiniais pakeitimais, padarytais Reglamentu (EB) Nr. 2585/2001 [2], ypač į jo 46 straipsnį,
kadangi:
(1) Reglamento (EB) Nr. 1493/1999 IV priede į atitinkamus vyno produktus leidžiama pridėti vyno rūgšties.
(2) 2000 m. liepos 24 d. Komisijos reglamente (EB) Nr. 1622/2000, nustatančiame tam tikras išsamias Reglamento (EB) Nr. 1493/1999 dėl bendro vyno rinkos organizavimo įgyvendinimo taisykles ir nustatančiame Bendrijos vynininkystės metodų ir procesų kodeksą [3], su paskutiniais pakeitimais, padarytais Reglamentu (EB) Nr. 2066/2001 [4], visų pirma nustatyti apribojimai ir reikalavimai, susiję su tam tikrų Reglamentu (EB) Nr. 1493/1999 leidžiamų medžiagų naudojimu.
(3) Vyno rūgštis, dar vadinama L-vyno rūgštimi, ir jos druskos yra vienintelės vynuogėse ir vyne natūraliai esančios medžiagos, kurias leidžiama naudoti vyno produktams parūgštinti ir jų rūgštingumui sumažinti.
(4) 2000 m. birželį Tarptautinė vynuogių ir vyno organizacija priėmė rezoliuciją, atnaujinančią Tarptautinio vynininkystės kodekso monografiją, nustatančią L-vyno rūgšties, kuri gali būti naudojama vyndarystėje, atpažinimo požymius ir grynumo specifikacijas, kurioje vyno rūgštis apibūdinama kaip "iš vynuogių gauta natūrali rūgštis". Šie grynumo kriterijai yra išsamesni, tačiau vis dėlto, jie atitinka nustatytus 1996 m. gruodžio 2 d. Komisijos direktyvoje 96/77/EB, nustatančioje konkrečius grynumo kriterijus maisto priedams, išskyrus dažiklius ir saldiklius [5], su paskutiniais pakeitimais, padarytais Direktyva 2002/82/EB [6].
(5) Siekiant užtikrinti didesnę kokybę, ypač išsaugoti vyno autentiškumą ir natūralumą laikantis geros vynininkystės praktikos, reikalavimas, kad vyno rūgštis, kuri gali būti naudojama vyndarystei, būtų žemės ūkio kilmės, atsižvelgiant į Tarptautinė vynuogių ir vyno organizacijos Tarptautinio vynininkystės kodekso specifikacijas, turėtų būti įtrauktas į Reglamentą (EB) Nr. 1622/2000.
(6) Šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1622/2000 8 straipsnis papildomas šia pastraipa:
"Vyno rūgštis, kurios naudojimas yra numatytas Reglamento (EB) Nr. 1493/1999 IV priedo 1 dalies l punkte bei IV priedo 3 dalies k ir l punktuose, dar vadinama L-vyno rūgštimi, turi būti žemės ūkio kilmės ir gauta specialiai iš vyno produktų. Ji taip pat turi atitikti Komisijos direktyvoje 96/77/EB [7] nustatytus grynumo kriterijus."
2 straipsnis
Šis reglamentas įsigalioja 20 dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. gruodžio 16 d.